జన్‌ధన్‌ ఖాతాలలో లావాదేవీలేవీ..!
-  53 శాతం అకౌెంట్లు మొక్కుబడివే..
   న్యూఢిల్లీ: ప్రధాన మంత్రి నరేంద్ర మోడీ ప్రతిష్ఠాత్మకంగా ప్రారంభించిన జన్‌ ధన్‌ పథకం కింద తెరిచిన చాలా బ్యాంకింగ్‌ ఖాతాల్లోని సగం పైగా వాటిలో ఎలాంటి లావాదేవీలు జరగడం లేదు. గతేడాది ఆగస్టులో ప్రారంభించిన ఈ పథకంలో 16 కోట్ల ఖాతాలు నమోదయ్యాయి. ప్రజల కొనుగోలు శక్తిలో పెద్ద మార్పులు లేకపోవడం, పొదుపు సామర్థ్యం కొరవడటంతో ఈ బ్యాంకు ఖాతాలకు పెద్ద స్పందన రావడం లేదన్న విమర్శలు పెరుగుతున్నాయి. జూన్‌ 3 నాటికి జన్‌ ధన్‌ ఖాతాల్లో సుమారు రూ.16,000 కోట్ల డిపాజిట్లు ఉన్నాయని అంచనా.
మరోవైపు గ్రామీణ ప్రాంతాల్లో అట్టహాసంగా తెరిచిన పలు ఖాతాదార్లకు బ్యాంకులు అందుబాటులో లేకపోవడం కూడా ఓ కారణంగా ఉంది. గ్రామీణ ప్రాంతాల్లోని చాలా మంది చిరు వ్యాపారస్తులు వచ్చిన ఆదాయం తమ పెట్టుబడికి సరపోవడం లేదని, ఇంకా ఏమి పొదుపు చేస్తామని నిరాశ వ్యక్తం చేస్తున్నారు. ప్రపంచ బ్యాంకు సర్వే ప్రకారం భారత్‌లోని అత్యధిక ప్రజల ఆదాయం రోజుకు 2 డాలర్లు మించి లేదు. ఇందుకు నిరక్షరాస్యత, పేదరికం ప్రధాన కారణాలుగా ఉన్నాయని పేర్కొంది. ఈ నేపధ్యంలో జన్‌ ధన్‌ ఖాతాల్లో పెద్ద పురోగతి లేదు. మరికొన్ని ఖాతాలు గ్యాస్‌ సబ్సీడీ, గ్రామీణ ఉపాధి హామీ పథకం నగదు బదిలీకి మాత్రమే పరిమితమయి ఉన్నాయి. ప్రభుత్వ రంగ బ్యాంకులు మాత్రమే గ్రామీణ ప్రాంతాల ప్రజలకు బ్యాంకింగ్‌ను అందిస్తున్నాయి. ప్రయివేటు బ్యాంకులు ఆదాయం వచ్చే పట్టణాలపై దృష్టి కేంద్రీకరించడం కూడా బ్యాంకింగ్‌ విస్తరణకు అడ్డంకిగా మారింది.
మీ స్నేహితులకు రికమెండ్ చెయ్యండి